Hexi Pharma dă vina pe spitale și pe medici: ”Depozitau dezinfectanții în magazii cu geamuri sparte, iar doctorii le recomandau, deci sunt bune!” Firma se apără descriind felul în care zeci de medici dădeau recomandări scrise pentru antisepticele lor, documente care le foloseau în licitații

joi, 27 septembrie 2018, 2:40

Directorul de export al Hexi susține că ”eram pe punctul de a exporta dezinfectanții în Uniunea Europeană”.

Unul dintre avocații acuzaților spune că ”Dan Condrea a fost personal la Paris pentru demersurile de export, iar Hexi era foarte avansată ca să livreze în Dubai!”

De Răzvan Luțac și Cătălin Tolontan

Azi, termen în Procesul Hexi Pharma.

Primul martor este Ioana Gurlui, fost manager în cadrul Hexi Pharma, angajată inițial ca agent de vânzări în cadrul companiei, sora lui Flori Dinu și fiica Ionelei Gurlui, cea care a deținut acțiuni din laboratorul Unilab.

”Îmi mențin declarația din prima fază, nu știam ca produsele vândute de Hexi Pharma să aibă altă concentrație decât cea trecută pe avizul de la Comisia de Biocide”.

Și rămâne pe ”Nu” până la finalul depoziției.

”Eficiența produselor comercializate de Hexi Pharma nu a fost reclamată, din câte cunosc eu, de unitățile sanitare”.

La final, judecătorul o întreabă: „Mai aveți ceva de adăugat?”.

„Da, sunt sora inculpatei Flori Dinu”. Semnează și se așează în apropierea surorii, directorul general al Hexi.

Ioana Gurlui, ea însăși fost manager la Hexi și sora directorului general Flori Dinu a fost audiată azi ca martor la Tribunalul București

Apărarea: ”De ce spitalele nu au spus nimic?”

Al doilea martor audiat este agentul de vânzări Ionuț Ardeleanu.

Dezinvolt, politicos și, când e cazul, tăios, bărbatul e definiția agentului de vânzări.

Judecătorul Mitu Stegaru nu pierde timpul.

-Ați știut că produsele livrate de dumneavoastră au o concentrație mai mică de substanță activă decât scria pe etichetă și în autorizație?

-Am știut din presă!

-Nu, nu, înainte de asta. Înainte să scrie presa, vă întreb?

-Nu, niciodată.

Intervine avocatul Hexi.

Firma are avocatul ei, iar directorul general Flori Dinu și directorul de vânzări Mihail Leva au proprii apărători. Fiecare inculpat freamătă să întrebe, uneori interesele acuzaților coincid, de cele mai multe ori, nu.

”Cât timp ați lucrat ca agent de vânzări la Hexi Pharma, domnule Ardeleanu?”, întreabă avocatul companiei de dezinfectanți.

Agentul de vânzări spusese deja, dar avocatul are un punct de câștigat.

”Din 2005 până în 2016”.

-Deci 11 ani. Și în acești 11 ani în câte spitale ați vândut dezinfectanți? Aproximativ, desigur.

-(Martorul se gândește) În aproximativ 40.

-Și cum erau privite produsele?

-Produse OK, cu care îți faci treaba.

Avocatul insistă.

Aceasta este una dintre liniile apărării: cum de spitalele nu au făcut reclamație, de ce medicii nu au sesizat nimic?!

Iar, la acest termen, Hexi Pharma și Flori Dinu le pregătesc ceva spitalelor și medicilor.

Agentul de vânzări Ionuț Ardeleanu (cu fața acoperită) și Cristina Grămescu director de export la Hexi, audiați și ei la Tribunalul Municipiului București

”Am găsit dezinfectanții depozitați iarna, în magazii cu geamurile sparte”

Intervine judecătorul.

-Dar spitalele făceau analize, aveau laboratoare?

-Făceau testele acelea… dădeau pe mână cu dezinfectantul… eu sunt inginer, să v-o spun p-aia dreaptă.

Agentul de vânzări se referă la testele de sanitație, cele care nu au alarmat pe nimeni, cele la care a apelat și ministrul Achimaș Cadariu, când Ministerul Sănătății a vrut să mușamalizeze cazul, în mai 2016.

Apărarea insistă pe culpa spitalelor.

”De fapt, mai e ceva important, onorată instanță”, spune Ardeleanu, judecătorul îi aprobă, din cap, să continue, ”am fost în depozite și unele produse erau depozitate necorespunzător!”.

”Adică erau, de pildă, geamuri sparte, iarna era frig, uneori era lumină, umezeală și ele puteau deveni neconforme!”.

O aruncă pe spitale, pe clinici, pe cabinetele medicale.

La măsuța lui, pe jumătate întors către martor, procurorul Octavian Tiba ratează întrebarea care apare pe buzele spectatorilor neutri din sală, cei despre care inculpații susțin că le-ar fi zis că ”Uite-i pe ăștia de la Hexi, care au nenorocit bolnavii!”.

Iar întrebare era: ”Ați sesizat cuiva în scris, către firma dumneavoastră sau către spitale, că exista riscul deteriorării produselor din cauza spitalelor?”.

Asta, desigur, dacă nu acceptă și Parchetul că substanța activă se reducea de două ori, de patru ori, uneori de zece ori, din cauza umezelii!

”Mergeam în spitale și medicii recomandau antisepticele Hexi către departamentele de achiziții”

Îi vine rândul la întrebări avocatului lui Flori Dinu, Florin Dumitrache.

Directorul general Hexi e încurajat de soț și de sora sa, care, după mărturie, a luat loc lângă familie.

-Au fost cazuri în care doctorii v-au solicitat biocidele Hexi Pharma?

-Da, sigur.

-Și cum făceați?

-Mergeam în spitale, vorbeam cu doctorii, cu chirurgi, cu ginecologi, cu neurologi. Le prezentam dezinfectanții. Și apoi ei vorbeau la achiziții.

-(Intervine și judecătorul) Le lăsați mostre, medicilor?

-Da, sigur, în funcție de specialități. Le foloseau pentru ei sau pentru tegumentele bolnavilor.

Intervine chiar Flori Dinu, apasă pe moment, ideea e că medicii recomandau niște produse bune, nu se putea altfel.

”Am fost foarte avansați cu discuțiile să livrăm în Dubai și am vorbit și în Marea Britanie”

Al treilea martor este Cristina Grămescu, ”agent de vânzări vreme de cinci ani și ultimul an, din 2015 în 2016, director de export”.

10 distributori externi au avut mostre din dezinfectanții Hexi Pharma, potrivit Cristinei Grămescu, directorul de vânzări al firmei

Femeia este monosilabică, se pierde.

Dar dezvăluie ceva neașteptat, la cererea avocatului lui Flori Dinu.

”Eram foarte aproape să exportăm”, spune ea judecătorului.

”Unde?”.

”În Uniunea Europeană! De exemplu, am fost în corespondență cu Autoritatea de Biocide din Marea Britanie. Dar la ei tocmai se schimbase regulamentul și a durat. În afara UE, personal am fost în Norvegia și am dus mostre distribuitorilor”.

Florin Dumitrache, avocatul lui Flori Dinu încearcă, cu greu, să scoată de la ea recunoașterea că au dus mostre în străinătate, deci nu erau nebuni să dilueze, asta-i ideea apărării.

Gazeta a dezvăluit în primăvara lui 2016 că, prin Synevo, produsele Hexi au fost folosite și în zeci de clinici în Bulgaria.

Cristina Grămescu spune că, în plus, tocmai se pregăteau să iasă pe piața europeană și nu numai!

La finalul ședinței, Libertatea l-a întrebat pe Florin Dumitrache, avocatul lui Flori Dinu, care nu apucase să scoată tot de la directorul de export, dacă au existat și alte piețe vizate.

”Da, Dan Condrea a fost personal în Franța, împreună cu un alt agent de vânzări. Iar Hexi Pharma a fost foarte avansată în discuția cu Dubaiul pentru a livra acolo dezinfectanți”, a răspuns partea acuzată.

Flori Dinu (cu spatele), Nicu Dinu, soțul ei (cu fața, centru) și avocatul Florin Dumitrache au discutat cu Libertatea după termenul de la TMB

Judecătorul Mitu Stegaru: ”Germania raportează 5% infecții nosocomiale, România raportează 1,5%!”

Termenul se încheie cu un expozeu, atipic, al judecătorului.

”Acum câteva luni, a fost o conferință despre infecțiile nosocomiale și am văzut că media europeană raportată este de 5%. Germania are 5% infecții, Danemarca are 6%. Știți cât raportează România?”.

Sala tace.

”Doar 1,5% infecții nosocomiale raportează spitalele noastre! Sigur, asta e raportarea, nu știm care e realitatea, dar știm că noi și bulgarii avem cele mai periculoase bacterii!”, încheie magistratul.

Conform declarațiilor date în fața instanței de cei de la Hexi, păcat că n-au apucat să exporte!

Așa coborau și Germania și Danemarca la doar 1,5% infecții.

CUPRINS: Toate capitolele din investigația GSP în dosarul dezinfectanților diluați Hexi Pharma, neregulile din sistemul medical românesc și cazul „Colectiv”